Trei filme cu supereroi au fost între primele cinci pelicule cu cele mai mari încasări în România în 2018 iar revenirea lui Ilie Moromete a fost evenimentul care i-a făcut pe români să plătească bilet la cinema.

„Venom”, de Ruben Fleischer, lansat la începutul lui octombrie, a strâns 10.029.468 de lei şi nu a avut nevoie decât de zece săptămâni ca să ajungă filmul care a adunat cei mai mulţi bani în cinematografele româneşti în 2018. Povestea jurnalistului posedat de extraterestrul cu superputeri, interpretat de Tom Hardy, a depăşit drama SF lansată în primăvară „Răzbunătorii: Războiul Infinitului/ Avengers: Infinity War”, de Anthony şi Joe Russo. Povestea care s-a terminat cu supereroii în corzi a totalizat 9.983.888 de lei după 12 săptămâni petrecute în cinematografele din România, potrivit datelor oferite de cinemagia.ro.

Tot 12 săptămâni a petrecut pe marile ecrane „Pantera neagră/ Black Panther”, de Ryan Coogler, iar povestea regatului african superior tehnologic întregii lumi a scos 7.584.038 de lei din buzunarele românilor.

„Bohemian Rhapsody”, de Bryan Singer şi Dexter Fletcher s-a clasat pe poziţia a cincea şi a avut încasări totale de 7.180.424 de lei. Producţia a devenit, în decembrie, filmul biografic muzical cu cele mai mari încasări din istorie la nivel mondial, după ce a depăşit pragul de 600 de milioane de dolari, la mai puţin de două luni de la lansare. Producţia care urmăreşte cariera trupei britanice Queen a fost lansată pe 18 octombrie, având parte de cronici amestecate, dar a fost lăudată interpretarea lui Rami Malek, în rolul lui Freddie Mercury. Recordul anterior era deţinut de biografia trupei N.W.A. – care i-a avut ca membri şi pe Dr. Dre şi Ice Cube -,”Straight Outta Compton”, care adunase 161 de milioane de dolari la scurt timp după lansarea în 2015.

Topul 10 este completat de „Deadpool 2”, filmul în care Brad Pitt, se spune, a jucat pentru o cafea, care a strâns 7.075.184 de lei, animaţia „Hotel Transilvania 3: Monştrii în Vacanţă/ Hotel Transylvania 3: A Monster Vacation” (7.032.003 lei), filmul de groază „Călugăriţa: Misterul de la mănăstire/ The Nun” (6.078.556 de lei), „Misiune: Imposibilă. Declinul/ Mission: Impossible – Fallout” (5.377.800 de lei) şi „Jurassic World: Un regat în ruină/ Jurassic World: Fallen Kingdom” (5.283.694 de lei).

Dintre filmele româneşti, „Moromeţii 2” a dominat piaţa autohtonă. Cu 1.014.189 de lei adunaţi în weekendul de lansare oficială, noua producţie semnată de Stere Gulea a fost filmul românesc cu cel mai bun debut anul acesta. În acel moment, pelicula deja petrecuse în jur de o lună în proiecţii speciale organizate în ţară.

Până la urmă, Moromete, interpretat de Horaţiu Mălăele, a adunat 2.268.421 de lei, aterizând pe locul 33 în topul general al filmelor lansate anul acesta în cinematografele româneşti, chiar înaintea producţiei „Solo: O poveste Star Wars/ Solo: A Star Wars Story” (2.224.302 lei).

Între primele zece pelicule româneşti din punctul de vedere al încasărilor în 2018, „Îmi este indiferent dacă în istorie vom intra ca barbari”, de Radu Jude, recompensat cu Globul de Cristal la Festivalul de la Karlovy Vary, este ultima peliculă românească despre care se poate spune că a încheiat anul cu peste 100.000 de lei, mai precis 107.862,26 de lei.

Topul 10 al filmelor româneşti cu cele mai mari încasări în 2018 se încheie cu sumele adunate de „Soldaţii. Poveste din Ferentari” (91.963 de lei) şi „Charleston” (82.482 de lei ).